钦定古今图书集成/理学汇编/经籍典/第139卷 > 《汉韩婴诗外传三》 > 《四月》
## 钦定古今图书集成/理学汇编/经籍典/第139卷 > 《汉韩婴诗外传三》 > 《四月》

《传》曰：善为政者，循情性之宜，顺阴阳之序，通本末之
理，合天人之际。如是则天气奉养而生物丰美矣。不
知为政者，使情厌性，使阴乘阳，使末逆本，使人诡天，
气鞠而不信，郁而不宣。如是则灾害生，怪异起，群生
皆伤而年谷不熟。是以其动伤德，其静亡救。故缓者
事之，急者弗知，日反理而欲以为治。《诗》曰：“废为残贼，
莫知其尤。”